Tõnu Kõrvits

Tõnu Kõrvits (sündinud 9. aprillil 1969 Tallinnas) on eesti helilooja ja orkestratsiooni õppejõud.

Kooliaastad

Kõrvits käis Tallinna 44. Keskkooli inglise keele eriklassis kuni 8. klassini. 1987. aastal lõpetas ta Tallinna Muusikakeskkooli Alo Põldmäe kompositsiooniklassi. 7 aastat hiljem ehk 1994. aastal lõpetas ta Eesti Muusikaakadeemia professor Raimo Kangro kompositsiooniklassi. 1994. aastast alates kuni 1997. aastani oli tema juhendajaks Jaan Rääts Muusikaakadeemias. Ta on täiendanud ennast noorte heliloojate seminaridel ja kursustel Hilversumis (Holland, 1997), Gotlandil, Boswilis ja Gdanskis (Poola, 1998).

Tööaastad

Alates 1994. aastast on ta Eesti Heliloojate Liidu liige. Aastast 2001 on Tõnu Kõrvits Eesti Muusika- ja Teatriakadeemia kompositsiooni ja orkestratsiooni õppejõud. 
2003/2004 aasta hooajal oli ta Eesti Riikliku Sümfooniaorkestri (ERSO) resideeriv helilooja. Aastaid on ta tegev olnud klassikaraadios.

Looming

Tema teoseid on esitatud paljudel festivalidel. Näiteks "For You, the Messenger Of Night" (kahele viiulile, kontrabassile ja klavessiinile) oli tellimustöö 1999. aasta toimunud Lockenhausi festivalile. Veel on esitatud tema teoseid Kopenhaagenis (ArtGenda, 1996), Usedomis (Usedomer Musikfestival, 1999), Montrealis (World Saxophone Congress, 2000), Krasnojarskis (Eesti Kultuuri Festival, 2001), Saksamaal (Europamusicale, 2004), Gdanskis (Musica nos unit, 2004), Mänttäs (Mänttä Muusikafestival, 2005), Münsteris (Münsteri Rahvusvaheline kitarrifestival, 2006), Hongkongis/Macaus (World Music Days, 2007), Adelaide'is (Cellissimo, 2008), Siuntos (Lux Musicae, 2009), Caenis (Les Boreales, 2009).
Tema teosed on esindanud Eestit ka UNESCO rahvusvahelisel heliloomingu rostrumil 1994. aastal Pariisis, kus kõlas Tõnu Kõrvitsa "Concerto Semplice", mis on kirjutatud kitarrile ja kammerorkestrile, ja 2003. aastal Viinis, kus kõlas "Armastuse märk", mis on kirjutatud sümfooniaorkestrile. Aastal 1998 kõlas tema kujundusmuusika Lissabonis EXPO maailmanäituse Eesti paviljonis.
Tõnu Kõrvits on tuntud ka levimuusika arranžeerija ja orkestreerijana, ta on kirjutanud muusikat ka nuku- ja joonisfilmidele. Tuntuim neist on Priit Tenderi "Vioola", mis on võitnud mitu rahvusvahelist auhinda. Muuhulgas on ta arranžeerinud Tõnis Mägi kontserditurnee "Jäljed" laulud, "Rujaleidja" kontserdi, 2002. aastal toimunud koolinoorte laulu- ja tantsupeol esiettekandele tulnud Andrew Lloyd Webberi laulu "Keegi pole üksi päikese all".  
Tema muusikat on esitanud paljud koosseisud. Näiteks Frankfurdi Raadio Sümfooniaorkester, Macau Sümfooniaorkester, Põhjamaade Sümfooniaorkester, Krasnojarski Sümfooniaorkester, Bilkenti Sümfooniaorkester, Adelaide'i Sümfooniaorkester, Innsbrucki Tiroli Sümfooniaorkester, Ensemble de Basse-Normandie, Rootsi Raadio Koor, kitarristid Reinbert Evers ja Klaus Jäckle, Eesti Riiklik Sümfooniaorkester, Tallinna Kammerorkester, Nyyd Ensemble jt.

Heliloomingu iseloomustus

Tõnu Kõrvitsa muusika on habras ja õrn, tulvil poeetilisi nägemusi. Tema muusikast võib leida romantilisi toone, mis on peened, kuid samuti tehniliselt päris mitmekesised. Tõnu Kõrvitsa helikeeles leidub väga rikkalikke harmoonia- ja tämbrivärve ning keerukaid tekstuure. Tema orkestriteoseid saab iseloomustada hea dramaturgiatunnetuse ja värvika orkestratsiooniga. Ta kirjutab muusikat nii sümfoonilistes kui ka kammeržanrites.

Tunnustused

2001. aastal anti Tõnu Kõrvitsale Heino Elleri nimeline preemia ja 2002. aastal sai ta viimaste aastate loomingu eest Vabariigi Presidendi Noore Kultuuritegelase Preemia. Tema orkestriteos "Eldorado" saavutas 2003. aasta kevadel toimunud Lepo Sumera nimelisel rahvusvahelisel heliloomingukonkursil III koha. 2004. aastal anti talle Eesti Kultuurkapitali Helikunsti sihtkapitali aastapreemia. 2006. aastal pälvis Tõnu Kõrvits Kultuurkapitali stipendiumi "Ela ja sära". Eesti Muusikanõukogu autasustas teda 2007. aastal aastapreemiaga panuse eest Eesti orkestrimuusikasse. 2016. aastal pälvis ta Valgetähe III klassi teenetemärgi.